<classify> Akizungumza Dar es Salaam jana, Mkuu wa Idara ya Habari na Mawasiliano wa Yanga, Jerry Muro alisema ni muhimu mashabiki hao kuwaunga mkono katika mchezo huo wa kimataifa na kuelekeza utaifa mbele.Wenzetu Watunisia wamekuwa wakiungana hasa timu zao zinapocheza na timu za nje. Tunaomba Azam na Simba waje tushirikiane kutafuta mafanikio ya kuhakikisha tunaingoa Al Ahly, alisema.Alisema imefika wakati wakabadilika na kuweka kasumba nyuma, hivyo mabadiliko hayo yameanzia kwao wakiamini bila kuwa kitu kimoja hawawezi kufika mbali. Kuhusu maandalizi yao, alisema wanaendelea vizuri na kambi yao ya Pemba na kwamba wamedhamiria kuingoa Al Ahly ili kutimiza ndoto zao za kufikia hatua ya makundi.Alisema iwapo watafanikiwa kuifunga timu hiyo ambayo iliwasili Dar es Salaam jana alfajiri uwezekano wa kuwa mabingwa wa Afrika utakuwepo na kusisitiza kuwa ushindi dhidi ya Al Ahly unatakiwa uanzie kwa mashabiki pia.Aidha alitaja viingilio vya mchezo huo kuwa ni Sh 5,000 kwa viti vya kijani na bluu, viti vya rangi ya chungwa ni Sh 7,000, VIP B na C ni Sh 25,000 wakati VIP A ni Sh 30,000.Mechi hiyo inatarajiwa kuchezeshwa na waamuzi kutoka Ivory Coast ambao ni Denis Dembele, akisaidiwa na Mauris Donatien, Moussa Bayere na wa akiba ni Tangba Kambou na Kamisaa ni Celestine Ntagungira kutoka Rwanda.Wakati huo huo, Al Ahly iliwasili Dar es Salaam jana alfajiri ikiwa na wachezaji 21 wakiongozwa na kocha wao raia wa Uholanzi, Martin Jol 60 aliyewahi kuzinoa klabu mbalimbali zikiwemo Tottenham Hotspur na Fulham za England, Hamburger SV ya Ujerumani na Ajax Amsterdam ya Uholanzi.Akiwa mchezaji, kimudu zaidi nafasi ya kiungo alikipiga katika klabu za Bayern Munich ya Ujerumani, FC Twente na ADO Den Haag za Uholanzi pia West Brom na Coventry City za England. Kama ilivyo kwa Ahly, Yanga pia inanolewa na kocha raia wa Uholanzi, Hans van der Pluijm 67 ambaye pia alikuwa beki mahiri wa klabu ya FC Den Bosch ya Uholanzi.  <topic>: michezo 